Το τέλειο σπιτικό τσίζμπεργκερ
Τελικά τα σπιτικά τσίζμπεργκερ είναι τα καλύτερα! Η σεφ Νένα Ισμυρνόγλου μας δίνει όλες τις οδηγίες που χρειαζόμαστε για να τα πετύχουμε.
500 γρ. κιμάς, ανάμεικτος από μοσχαρίσια ελιά και χοιρινό λαιμό (ή μόνο από χοιρινό λαιμό), περασμένος μια φορά από το χοντρό κόσκινο, 3/4 φλιτζ. τσαγιού κέτσαπ, 1 μικρό κρεμμύδι, τριμμένο, 1 κουτ. γλυκού κόλιανδρος ξερός, 6 λεπτές φέτες τυρί τσένταρ ή κασέρι (προτιμότερα ώριμα, πικάντικα), 6 μεγάλες ροδέλες κρεμμύδι, 2 μέτριες ντομάτες, σε λεπτές φέτες, 2 μεγάλα αγγουράκια τουρσί, σε λεπτές φέτες, αλάτι, φρεσκοτριμμένο πιπέρι, 6 στρογγυλά ψωμάκια της αρεσκείας μας, κέτσαπ + μουστάρδα της αρεσκείας μας, για τα ψωμάκια
Για το τέλειο σπιτικό τσίζμπεργκερ ξεκινάμε ανακατεύοντας απαλά σε ένα μπολ τον κιμά με το κρεμμύδι, την κέτσαπ και τον κόλιανδρο, ίσα-ίσα να ενωθούν τα υλικά.Σχηματίζουμε μπιφτέκια περίπου 6 - 8 εκ. με πάχος περίπου 1,5 εκ.Αλατοπιπερώνουμε και από τις δύο πλευρές.Βάζουμε τα μπιφτέκια σε λαδωμένη σχάρα του φούρνου, ενώ από κάτω τοποθετούμε ένα ταψί για να πέφτουν εκεί τα υγρά.Ψήνουμε σε δυνατό γκριλ, στην πιο ψηλή σκάλα, για 6 - 7 λεπτά ανά πλευρά, ή μέχρι να γίνουν στο εσωτερικό τους καταπώς θέλουμε (λιγότερο, αν τα θέλουμε πιο μέτρια ψημένα). Εναλλακτικά, τα βάζουμε σε ταψί στρωμένο με λαδόκολλα και τα ψήνουμε στις αντιστάσεις, στους 180° C για 12 - 14 λεπτά, γυρίζοντάς τα στο ενδιάμεσο.Μόλις βγουν από το φούρνο, βάζουμε πάνω σε κάθε μπιφτέκι 1 φέτα τυρί, να λιώσει.Αλατοπιπερώνουμε την ντομάτα και το κρεμμύδι.Αλείφουμε τα ψωμάκια με μουστάρδα και κέτσαπ και από πάνω βάζουμε το μπιφτέκι, το κρεμμύδι, την ντομάτα, τα αγγουράκια. Συνοδεύουμε με -τι άλλο;- πατάτες τηγανητές.
Ανάμεικτος κιμάς